摘鬢間白髪有感
作者：李綱
朝代：宋

paragraphs: 吾生足憂患，未老頭已白。
鬢間垂素絲，攬鏡聊一摘。
星星去雖欣，種種鮮還慼。
頗愁日增多，盡拔復何益。
追思少年時，綠髪光且澤。
森然茂雲松，豈謂少堪惜。
自從多病後，脱落露廣額。
蒲柳姿易衰，日與風霜迫。
蕭蕭不勝梳，擾擾僅盈搦。
安能上指冠，常恐吹墮幘。
年來涉艱虞，更復非夙昔。
奔馳動萬里，漂泊繼三謫。
從横蹈危機，侈哆困煩嘖。
交遊莫援手，仇怨惟下石。
素標宜滿頭，斑鬢未爲逼。
何年運河車，泝補泥丸宅。
華顛復變鬒，去作煙霞客。
憔悴楚江濱，歲晚將何獲。